
	Tema
	Psichoaktyviųjų medžiagų vartojimo prevencija

	Pamokos idėja
	Eksperimentavimas psichoaktyviosiomis medžiagomis yra viena didėjančių visuomenės sveikatos problemų. Tokių psichiką veikiančių medžiagų vartojimas trikdo jauno žmogaus vystymąsi, elgesį, gali sukelti psichologinę ir fizinę priklausomybę. Mokyklai, kurioje jaunuoliai praleidžia didžiąją dalį savo laiko, tenka ypač svarbus vaidmuo siekiant išvengti ar atitolinti amžių, kada pradedamos vartoti psichoaktyviosios medžiagos, atpažinti ir tinkamai valdyti su vartojimu susijusią riziką. Atsižvelgiant į gyvenimo įgūdžių bendrąją programą 6 klasės mokiniai turi įvardyti išorinius ir vidinius veiksnius, skatinančius vartoti psichoaktyviąsias medžiagas ir pademonstruoti, kaip prašyti pagalbos, jeigu jaučia, kad patiria neigiamą spaudimą vartoti psichoaktyviąsias medžiagas.

	Sąvokos
	Psichoaktyviosios medžiagos – tokios cheminės medžiagos, kurios patekusios į mūsų smegenis, keičia jų veiklą. Būtent dėl poveikio smegenims jos ir yra vadinamos psichoaktyviosiomis.
Naujos psichoaktyviosios medžiagos – tai naujos narkotinės ir psichotropinės medžiagos, kurios imituoja seniau žinomų psichoaktyviųjų medžiagų poveikį. Jos savo kelią į rinką rado kaip natūralūs ar legalūs produktai, parduodami internetu arba specializuotose parduotuvėse. 

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. priimti sprendimus atsižvelgiant į saugumo, etinius ir visuomeninius veiksnius;
2. kasdienėse akademinėse ir socialinėse situacijose taikyti atsakingų sprendimų priėmimo įgūdžius;
3. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.

	Tikslas
	Padėti mokiniams atpažinti psichoaktyviųjų medžiagų vartojimo rizikas, ugdyti gebėjimą atsispirti bendraamžių spaudimui ir žinoti, kur kreiptis pagalbos susidūrus su pavojingomis situacijomis.

	Uždaviniai
	1. Supažindinti mokinius su psichoaktyviųjų medžiagų rūšimis, poveikiu ir vartojimo statistika, remiantis naujausiais tyrimų duomenimis.
2. Aptarti vidinius ir išorinius veiksnius, skatinančius vartoti psichoaktyviąsias medžiagas.
3. Ugdyti mokinių kritinį mąstymą ir socialinius įgūdžius, analizuojant situacijas, susijusias su bendraamžių spaudimu.
4.  Stiprinti gebėjimą aiškiai, mandagiai ir tvirtai atsisakyti siūlymo vartoti, pasitikėti savimi ir ieškoti pagalbos.

	Trukmė
	45 min. 

	Pamokos pavadinimas
	Užsidėk tiesos akinius: psichoaktyviųjų medžiagų realybė, 6 kl.

	Priemonės
	· Projektorius arba interaktyvi lenta;
· Kompiuteris;
· Tušti lapai, lapeliai, rašymo priemonės (pasirinktinai);
· Atspausdintos penkios situacijos (16-20 psl.) praktinei veiklai;
· Atspausdinti 5 vnt. lapų „Refleksija: įvertink savo grupės darbą“ (27 psl.).

	PAMOKOS EIGA
	Pamokos planą sudaro penkios dalys:
1. Įžanga (5 min.)
Pristatomas pamokos pavadinimas ir užsiėmimo taisyklės. Parodomas vaizdo įrašas „Psichoaktyviosios medžiagos; pasirinkimai, kurie gali pakeisti tavo gyvenimą“ (2 min). Pateikiami aktualūs tyrimų duomenys apie mokinių gyvenseną, aptariami pirmieji įspūdžiai.
2. Teorinė dalis (15 min.)
Pristatoma, kas yra psichoaktyviosios medžiagos, jų rūšys ir poveikis. Supažindinama su naujomis psichoaktyviosiomis medžiagomis (NPS) bei išoriniais ir vidiniais veiksniais, skatinančiais vartojimą.
3. Praktinė veikla (17 min.)
Mokiniai suskirstomi į grupes ir analizuoja pateiktas situacijas, susijusias su spaudimu vartoti psichoaktyviąsias medžiagas. Grupės aptaria galimus sprendimo būdus ir juos trumpai pristato klasei.
4. Apibendrinimas (5 min.)
Aptariama, kaip atpažinti pavojingas situacijas ir kur kreiptis pagalbos. 
5. Refleksija (3 min.)
Taikant „pyrago“ metodą, mokiniai įsivertina savo indėlį grupinėje veikloje.
Pastaba: pagal poreikį (norint įterpti daugiau diskusijų, prisitaikyti prie SUP mokinių ar kt. priežasčių) galima pamokos trukmę ištęsti į dvi pamokas: pirmąją skiriant įžangai ir teorinei daliai, antrąją - praktinei veiklai, apibendrinimui bei refleksijai.

	1. TEMOS ATSKLEIDIMAS


	Pamoka pradedama trumpu mokinių minčių pasidalinimu apie pamokos pavadinimą ir temos atskleidimą. Aptariamos bendros taisyklės, siekiant sukurti saugią ir pagarbią aplinką diskusijai. Toliau parodomas vaizdo įrašas „Psichoaktyviosios medžiagos; pasirinkimai, kurie gali pakeisti tavo gyvenimą“, kurio tikslas – supažindinti, kad psichoaktyviųjų medžiagų vartojimas gali sukelti rimtas ir ilgalaikes pasekmes paauglio gyvenimui. Mokiniai supažindinami su statistika iš „Planet Youth“ ir ESPAD tyrimų – pateikiami konkretūs faktai apie elektroninių cigarečių ir alkoholio vartojimo paplitimą tarp bendraamžių. Tai padeda mokiniams geriau suvokti temos aktualumą bei skatina susidomėjimą tolesne pamokos eiga.

	2. TEMOS ANALIZĖ
	EIGA
	REKOMENDUOJAMAS TURINYS

	
	2.1. PSICHOAKTYVIOSIOS MEDŽIAGOS

	
	Užmezgamas ryšys su mokiniais – trumpas pokalbis, kas jiems jau žinoma apie psichoaktyviąsias medžiagas.
Mokytojas užduoda atvirą klausimą:
„Kas, jūsų manymu, yra psichoaktyviosios medžiagos?“
(naudojama skaidrė Nr. 6).
Diskusinis klausimas klasei:
„Kokias psichoaktyviąsias medžiagas ar jų turinčius produktus esate girdėję ar pastebėję aplinkoje?“
(naudojama skaidrė Nr. 7).

Skatinama mokinių refleksija, remiantis jų žiniomis ir stebėjimais.
Trumpai paaiškinamos visos keturios grupės (stimuliuojančios, slopinančios, haliucinogeninės, mišraus poveikio (naudojama  skaidrė Nr. 8.)
Skatinama trumpa diskusija apie medžiagų poveikį elgesiui ir savijautai (naudojama skaidrė Nr. 9
	Galima akcentuoti, kad psichoaktyviosios medžiagos, patekusios į smegenis, keičia jų veiklą. Dėl tokio poveikio smegenims jos ir yra vadinamos psichoaktyviosiomis. Dažniausiai žmonės vartoja šias medžiagas norėdami pakeisti savo elgesį, mąstymą ar emocinę būseną. Kadangi smegenys yra viso mūsų kūno „valdymo centras“, psichoaktyviosios medžiagos, keisdamos smegenų veiklą, gali keisti ir žmogaus elgesį ar emocijas.

Trumpai galima paaiškinti kiekvieną psichoaktyviųjų medžiagų grupę:
· psichiką stimuliuojančios medžiagos (nikotinas, kofeinas, kokainas, amfetaminas) – poveikis vartojant šias medžiagas yra energijos antplūdis, didesnis budrumas, ištvermė ar produktyvumas, pasikeitęs maisto ir miego poreikio suvokimas, nerimas ir padidėjęs kraujospūdis, padažnėjęs kvėpavimas ir širdies ritmas. Įsivaizduoti šį poveikį galima prisimenant būseną intensyviai pasportavus: daug energijos, širdis stipriai daužosi, dažnai kvėpuojama, jaučiamas gyvybingumas, bet vėliau - išsekimas, slogi nuotaika, širdies sutrikimai. 
· psichiką slopinančios medžiagos (alkoholis, raminamieji vaistai, heroinas) – jos veikia priešingai nei psichiką stimuliuojančios medžiagos – slopina centrinės nervų sistemos veiklą. Šių psichoaktyviųjų medžiagų poveikis yra apsvaigimas, atsipalaidavimas, mieguistumo pojūtis, raumenų atsipalaidavimas, apatija, baimės jausmo slopinimas ir lėtesnis mąstymas, judėjimas, širdies ritmas ir kvėpavimas;
· haliucinogeninės medžiagos (dideli kanapių kiekiai, LSD, haliucinogeniniai grybai) – veikdamos jos keičia žmogaus suvokimą, mąstymą ir jausmus taip, kad vartotojas pradeda girdėti ir matyti įvairius nesamus dalykus. Vartojant šias medžiagas, kaip ir galima suprasti iš pavadinimo, yra sukeliamos visų rūšių haliucinacijos: vaizdo, klausos, uoslės, skonio ir jutimų. Haliucinacijos gali sukelti panikos priepuolius, psichozę ar ilgalaikius psichikos sutrikimus.
· mišraus poveikio medžiagos (kanapės, hašišas) – jos gali veikti kaip visos 3 prieš tai minėtos medžiagų grupės: stimuliuoti arba slopinti centrinę nervų sistemą ir sukelti haliucinacijas.
Mokytojas pateikia gyvenimiškų palyginimų, padedančių suprasti poveikį (pvz., „kaip jautiesi po intensyvios treniruotės“ – palyginimui su stimuliuojančiomis medžiagomis).
Mokytojas gali klausti pasirinktinai:
„Ar žinote, kaip šios medžiagos gali paveikti jūsų emocijas, sprendimus, sveikatą?“

	
	2.2. NAUJOS PSICHOAKTYVIOSIOS MEDŽIAGOS

	
	Užduodamas klausimas: „Ar esate girdėję apie naujas psichoaktyviąsias medžiagas?“
(naudojama skaidrė Nr. 10).
· Pristatomi naujų psichoaktyviųjų medžiagų ypatumai, rizikos, pavojai bei kuo jos skiriasi nuo tradicinių psichoaktyviųjų medžiagų (naudojama skaidrė Nr. 11).
· Akcentuojamas jų maskavimas legaliais produktais ir ne-nuspėjamas poveikis. 
	Naujos psichoaktyviosios medžiagos reklamuojamos kaip natūralūs ar legalūs produktai, parduodami internetu arba specializuotose parduotuvėse. Dažniausiai šios medžiagos įsigyjamos internetu kaip jau seniai žinomų narkotikų pakaitalas, tačiau parduodamos kaip maisto papildai, vaistai, buitinės priemonės („odos valikliai“), cheminiai reagentai moksliniams tyrimams, augalų trąšos ar teisėtos prekės, tikslingai nurodant, kad produktas neskirtas žmonėms vartoti. Šios medžiagos parduodamos ir vartojamos kaip tabletės, kristalai, impregnuoti lapeliai, „markutės“, suktinės, žoliniai mišiniai, milteliai, druskos ir pan. Rinkoje pasirodo ir neįprastos formos naujų psichoaktyviųjų medžiagų, pavyzdžiui, nosies purškalų ir skysčių elektroninėms cigaretėms.

Galima akcentuoti šių medžiagų pavojų:
· nežinomas poveikis, dozavimas ir sudėtis;
· dauguma naujų psichoaktyviųjų medžiagų produktų sintetinami iš įvairių cheminių medžiagų ir paprastai gaminami nelegaliose laboratorijose, todėl nei jų kokybė, nei veikliosios medžiagos koncentracija dažniausiai nėra žinoma, pastovi ar tikrinama;
· dažniausiai naujų psichoaktyviųjų medžiagų vartotojai nežino patys, ką vartoja, o tai ir tampa pagrindine stiprių apsinuodijimų ar net mirčių priežastimi;
· naujos psichoaktyviosios medžiagos pilamos ir į elektronines cigaretes, nežinant nei sudėties, nei koncentracijos, todėl dažnai rizikuojama ne tik pačiam apsinuodyti, bet ir dalijantis elektronine cigarete apnuodyti kitus;
· vartojant naujas psichoaktyviąsias medžiagas gali išsivystyti priklausomybė.

	
	2.3. IŠORINIAI IR VIDINIAI VEIKSNIAI, SKATINANTYS VARTOTI PSICHOAKTYVIĄSIAS MEDŽIAGAS 

	
	Grupinis darbas / diskusija:

Mokiniai kviečiami padiskutuoti, kas, jų manymu, gali paskatinti jaunus žmones vartoti psichoaktyviąsias medžiagas (naudojama skaidrė Nr. 12). 

Atsakymai užrašomi (užklijuojami lapeliai) lentoje, paskui suskirstomi į dvi kategorijas: vidiniai veiksniai ir išoriniai veiksniai.
 
Mokytojas pristato kiekvieną veiksnių grupę:
– Vidiniai veiksniai (naudojama skaidrė Nr. 13): Mokytojas komentuoja kiekvieną veiksnį – smalsumą, žemą savivertę, emocinius sunkumus ir valios trūkumą.
– Išoriniai veiksniai (naudojama skaidrė Nr. 14): Mokytojas paaiškina, kaip draugų spaudimas, problemos šeimoje ar nepalanki mokyklos aplinka gali paveikti sprendimus.
Klausimai diskusijai pasirinktinai.
 
	Galima klausti bendrai klasės mokinių, galima suskirstyti mokinius poromis ar grupelėmis, kad pagalvotų tarpusavyje, kas gi skatina paauglius vartoti PAM. Jeigu diskusija vyksta grupelėse, galima išdalinti po lapą ar lipnius lapelius, kad užrašytų priežastis.

Paaiškinama, kad jaunuolių sprendimą vartoti PAM gali lemti tiek vidiniai, tiek išoriniai veiksniai. Svarbu, kad mokiniai suprastų, jog šie veiksniai nėra pasiteisinimas, tačiau jų pažinimas padeda atpažinti rizikas ir pasirinkti sveikesnius problemų sprendimo būdus.
Vidiniai veiksniai:
1. Smalsumas yra natūralus ir svarbus asmenybės augimo variklis, tačiau paauglystėje jis gali paskatinti išbandyti rizikingus dalykus. Reikėtų akcentuoti, kad noras „išbandyti kažką naujo“ neturėtų tapti pagrindu elgtis savo sveikatos ar saugumo sąskaita.
2. Žema savivertė. Paauglystės laikotarpiu vyksta savęs suvokimas ir pažinimas, bendraujant ir lyginant save su kitais. Jeigu paaugliui(ei) kyla sunkumų bendraujant, susirandant draugų ar jaučiantis prastesniu už kitus, gali sumažėti savivertė. O ją kompensuoti gali bandydamas(a) įgyti pripažinimą kitų akyse, pvz., vartodamas medžiagas, kurios grupėje laikomos „kietumo“ ženklu. Pamokoje galima pabrėžti, kad savivertei pakelti reikia ne išorinio pritarimo, o gebėjimo priimti save.
3. Emociniai sunkumai, kaip stresas, liūdesys, vienišumas ar nuobodulys dažnai tampa priežastimis, dėl kurių jaunuoliai ieško „nusiraminimo“ psichoaktyviosiose medžiagose. Svarbu parodyti, kad yra emocinius sunkumus galima išspręsti tik  sveikais būdais – pvz., kalbėtis su artimu žmogumi, sportuoti, piešti, rašyti ar tiesiog pailsėti.
4. Valios ar atsparumo stoka. Net ir suvokiant galimą žalą, kai kuriems jaunuoliams sunku pasakyti „ne“, ypač jaučiant spaudimą iš aplinkos. Reikėtų ugdyti atsisakymo įgūdžius, savikontrolę, gebėjimą priimti sprendimus, nepriklausomai nuo kitų nuomonės.
Išoriniai veiksniai:
1. Draugų spaudimas. Noras būti priimtam grupėje, baimė likti „kitokiu“ gali paskatinti sutikti vartoti medžiagas, net jei to nenorima. Šioje dalyje verta akcentuoti kritinio mąstymo svarbą ir skatinti mokinius pasirūpinti savimi patiems.
2. Problemos šeimoje. Tėvų dėmesio stoka, konfliktai, psichoaktyviųjų medžiagų vartojimas šeimoje gali sudaryti neigiamą pavyzdį arba skatinti ieškoti nusiraminimo kitais būdais. Galima pasikalbėti su mokiniais apie tai, kur galima kreiptis pagalbos, jei šeimoje trūksta emocinio saugumo.
3. Mokyklos aplinka. Prastas ryšys su mokytojais, bendraamžių patyčios ar atstūmimas taip pat gali lemti psichoaktyviųjų medžiagų vartojimą kaip pabėgimo nuo emocinės įtampos formą. Šiame kontekste svarbu aptarti, ką gali daryti mokiniai, kad mokykla taptų jaukesne, saugesne vieta visiems.
Mokytojas gali užduoti klausimus mokiniams:
– Ar kada nors jautėtės paveikti draugų sprendimų?
– Kaip reaguojate, kai patiriate nuobodulį, stresą?
– Kur kreiptumėtės pagalbos, jei namie nesijaustumėte saugūs?

	3. PRAKTINĖ VEIKLA
	Trumpai pristatyti temą  - Ką daryti, jei patiri spaudimą vartoti psichoaktyviąsias medžiagas? (naudojama skaidrė Nr. 15).
Suskirstyti mokinius į 5 grupeles. Kiekvienai grupelei išdalinti po vieną atspausdintą situaciją (naudojamos skaidrės Nr. 16-20).

Kiekviena grupė analizuoja gautą situaciją ir pristato savo pasiūlymus, kaip elgtis joje.

Mokytojas moderuoja diskusiją, aptaria
kaip atpažinti rizikingus pasiūlymus, kokios frazės padeda atsisakyti mandagiai, bet tvirtai, ir kodėl svarbu ieškoti palaikymo spaudimo situacijose.
 
 
 
 
	Akcentuojama, kad paauglystėje svarbu išmokti atpažinti rizikingas situacijas, priimti savarankiškus sprendimus ir nepasiduoti aplinkos spaudimui. 
Galima įtraukti mokinius į trumpą diskusiją, užduodant atvirus klausimus:
· Ar esate kada nors jautę spaudimą daryti tai, ko nenorite?
· Kaip jaučiasi žmogus, kai jam siūloma tai, kas atrodo nepriimtina ar pavojinga?
· Ar atsisakyti visada lengva? Kodėl kartais būna sunku?
Trumpai paaiškinama, kad mokiniai dirbs grupėse su realiomis situacijomis, kurios dažnai pasitaiko paauglių gyvenime. 
Aptariamos konkrečios spaudimo situacijos, su kuriomis gali susidurti paaugliai:
· 1 situacija (naudojama skaidrė Nr. 16): vyresnis mokinys įkyriai siūlo pabandyti elektroninę cigaretę.
· Galimi papildomi klausimai: Kodėl kai kurie žmonės bando įkalbėti kitus vartoti, net jei šie atsisako? Kaip atsakyti tvirtai, bet mandagiai?
· 2 situacija (naudojama skaidrė Nr. 17): nepažįstamas suaugęs siūlo „guminukus“, kurių nėra parduotuvėse.
· Galimi papildomi klausimai: Kaip atpažinti pavojingą pasiūlymą? Kodėl nepažįstami siūlo tokius produktus? Kaip elgtumeis? Kaip padėtum draugui?
· 3 situacija (naudojama skaidrė Nr. 18): draugo gimtadienyje siūloma įpilti alkoholio į gėrimus.
· Galimi papildomi klausimai: Kodėl draugai sutinka vartoti? Kaip atsisakyti išlaikant draugišką toną?
· 4 situacija (naudojama skaidrė Nr. 19): klasės ekskursijoje prie laužo siūloma „natūrali žolė“.
· Galimi papildomi klausimai: Kodėl klaidingai manoma, kad „natūrali“ reiškia „saugi“? Kaip elgtis, kai aplink visi vartoja? Kaip atsispirti grupės spaudimui?
· 5 situacija (naudojama skaidrė Nr. 20): vakarėlyje siūlomos naujos, dar neuždraustos medžiagos.
· Galimi papildomi klausimai: Kuo pavojingos naujosios psichoaktyviosios medžiagos? Ar pagalbos ieškojimas – skundimas ar atsakomybė? Kaip padėti draugui? Į ką galima kreiptis?

	4. APIBENDRINIMAS
	Apibendrinti pagrindinius patarimus, ką daryti, jei jauti spaudimą vartoti (naudojamos skaidrės Nr. 21-23).


Aptarti pagrindinius pagalbos numerius ir paslaugas (naudojamos skaidrės Nr. 24-25).


Supažindinti mokinius su internetiniais ištekliais, kur galima rasti patikimos informacijos ir pagalbos.


	Akcentuojamos praktinės strategijos (naudojamos skaidrės Nr. 21-23):
· Sakyk „ne“ aiškiai ir tvirtai, nesileisdamas(-a) į ilgas diskusijas.
· Kodėl svarbu pasitikėti savo nuomone ir suprasti, kas yra tikra draugystė.
· Kur ieškoti paramos – draugai, mokytojai, psichologai, šeima.
· Kodėl svarbu tikrinti informaciją apie medžiagas ir nepasitikėti gandais ar spaudimu.
· Žinok faktus, rinkis atsakingai – akcentuojant, kad savo sveikata paauglys gali pasirūpinti tik jis pats.

Akcentuoti, jog svarbu žinoti, kur kreiptis pagalbos, jei patiri spaudimą vartoti psichoaktyviąsias medžiagas arba jei kyla kitos su sveikata susijusios problemos.
· Matant, kad sveikatai ar gyvybei gresia pavojus, nedelsiant reikia skambinti 112 arba 113. 
· Norint pasikonsultuoti medicininiais klausimais galima skambinti 113. 
· Norint pasikonsultuoti apsinuodijimo klausimais, skambinti +370 5 236 2052.
 Internetiniai ištekliai jaunimo sveikatai:
· Vilniaus savivaldybės jaunimo sveikatos puslapis: https://vilnius.lt/savivaldybe/jaunimas/jaunimo-sveikata
 Patarimai, kada ir kaip kreiptis pagalbos:
· Kreiptis nedelsiant į skubios pagalbos numerius, jei yra pavojus gyvybei ar sveikatai.
· Ieškoti medicininės konsultacijos, jei kyla klausimų dėl psichoaktyviųjų medžiagų poveikio ar apsinuodijimo.
· Naudotis patikimais internetiniais šaltiniais informacijos ir paramos paieškai.
Emocinis palaikymas:
· Skatinti mokinius nebijoti ieškoti pagalbos ir dalintis savo sunkumais su suaugusiais ar specialistais.
Pabrėžti, kad pagalbos prašyti nėra silpnumo ženklas, o atsakingas ir svarbus veiksmas.

	4. REFLEKSIJA
	Mokytojas paaiškina, kad refleksija – tai būdas įsivertinti ne tik žinias, bet ir savo dalyvavimą bei bendradarbiavimą grupėje (naudojamoa skaidrė Nr. 26). 
 Refleksijos užduotis:
· Kiekviena grupė gauna popieriaus lapą su nupieštu apskritimu („pyragu“), atspausdintu ar patys nusipiešia.
· Grupės nariai turi kartu padalyti „pyragą“ į tiek dalių, kiek buvo grupės narių.
· Kiekvienas „pyrago“ gabaliukas turi proporciškai atspindėti kiekvieno grupės nario indėlį į bendrą užduotį.
· Mokiniai diskutuodami sprendžia, kaip sąžiningai padalinti „pyragą“.
Kelios savanorių grupės gali trumpai pristatyti savo refleksiją:
· Kaip jiems sekėsi pasidalinti?
· Ar visi jautėsi įsitraukę į darbą?
· Kas padėjo bendradarbiauti, o kas galbūt trukdė?

	6. SKAITMENINIAI ŠALTINIAI
	Skaidres galima rasti čia: Psichoaktyviųjų medžiagų prevencija 6 kl.
Vaizdo įrašas: 
Psichoaktyvios medžiagos: Pasirinkimai, kurie gali pakeisti tavo gyvenimą 

	7. REKOMENDUOJAMA LITERATŪRA
	Vilniaus miesto savivaldybės visuomenės sveikatos biuro parengta informacija:
· kaip kalbėti su vaikais apie psichoaktyviąsias medžiagas.
Tinklalapio „Ką veikia vaikai?“ informacija:
· psichoaktyviosios medžiagos. 
Narkotikų, tabako ir alkoholio kontrolės departamento parengta informacija:
· „Vaikai seka tėvų pavyzdžiu“;
· „Naujos psichoaktyviosios medžiagos“.
Informacija apie ,,Planet Youth“ projektą ir tyrimo rezultatus: 
·        https://vilniussveikiau.lt/lt/paslaugos/projektai/planet-youth/; 
·        https://vilniussveikiau.lt/lt/geriau-paragaus-alkoholio-namie-o-ne-kazkur-gatvej-toks-tevu-poziuris-kelia-pavoju-vaiku-sveikatai/ 
·        https://vilniussveikiau.lt/lt/planet-youth-2024-m-vilniaus-miesto-duomenys-ir-rezultatai/

